
                 Αθήνα,  21  Δεκεμβρίου  2015

Προς

τους Νόμιμους Ελεγκτές - Ορκωτούς Ελεγκτές Λογιστές
και τα Δ.Σ. των Ελεγκτικών Εταιρειών

Θέμα : Πρόγραμμα Συνεχούς Εκπαίδευσης Νομίμων Ελεγκτών. 

Αγαπητοί συνάδελφοι, 


Όπως γνωρίζετε η Επιτροπή Λογιστικής Τυποποίησης και Ελέγχων κατ΄ εφαρμογή των διατάξεων του άρθρου 11 του Ν. 3693/2008, εξέδωσε την υπ΄αριθμ. 001/2015 Κανονιστική Πράξη (ΦΕΚ 864/15.5.2015) σχετικά με το Πρόγραμμα Συνεχούς Εκπαίδευσης Νομίμων Ελεγκτών .


Σύμφωνα με τα ανωτέρω, σκοπός του Προγράμματος είναι η διατήρηση και βελτίωση των απαιτούμενων τεχνικών γνώσεων και επαγγελματικών δεξιοτήτων που κατέχονται από τους Νόμιμους Ελεγκτές-Ορκωτούς Ελεγκτές Λογιστές, η παροχή βοήθειας προς αυτούς για την εφαρμογή νέων τεχνικών στις ελεγχόμενες μονάδες και τέλος η παροχή εύλογης διασφάλισης στο κοινωνικό σύνολο ότι οι Ν.Ε.-Ο.Ε.Λ. έχουν τις τεχνικές γνώσεις και τις επαγγελματικές δεξιότητες που απαιτούνται για να διεκπεραιώσουν τις υπηρεσίες που αναλαμβάνουν.


Υπόχρεοι του Προγράμματος είναι όλοι οι Ν.Ε.-Ο.Ε.Λ. οι οποίοι είναι εγγεγραμμένοι στο Μητρώο, είτε είναι ενεργοί σε Ελλάδα και Εξωτερικό, είτε τελούν σε αναστολή ασκήσεως επαγγέλματος . 


Φορείς παροχής του Προγράμματος είναι το Σ.Ο.Ε.Λ., οι Ελεγκτικές Εταιρείες καθώς και οι φορείς και τα Ινστιτούτα που έχουν την δυνατότητα χορήγησης διεθνούς επαγγελματικού τίτλου όπως π.χ ACCA, ACA κ.λπ. Η επάρκεια αυτών των φορέων για την παροχή του Προγράμματος αυτού, αξιολογείται από την Ε.Λ.Τ.Ε. 


Η συνεχής επαγγελματική εκπαίδευση των Ν.Ε.-Ο.Ε.Λ. αφορά στα κατωτέρω γνωστικά αντικείμενα :
· Θέματα Λογιστικής – Λογιστικά Πρότυπα (ΔΛΠ-ΕΛΠ)
· Εμπορική Νομοθεσία
· Φορολογική Νομοθεσία
· Θέματα Πληροφορικής Τεχνολογίας
· Θεσμικά και λοιπά ρυθμιστικά θέματα στην οργάνωση και λειτουργία των αγορών  

  που επηρεάζουν τον έλεγχο  
· Επίκαιρα οικονομικά θέματα λογιστικού ενδιαφέροντος.
· Θέματα ελεγκτικού ενδιαφέροντος.
· Θέματα Δεοντολογίας.
· Θέματα ανάπτυξης επαγγελματικών δεξιοτήτων .
· Άλλα γνωστικά αντικείμενα, κατόπιν εγκρίσεως του Εποπτικού Συμβουλίου του  

  Σ.Ο.Ε.Λ


Η συνεχής επαγγελματική εκπαίδευση πρέπει να έχει διάρκεια τουλάχιστον 120 ώρες ανά τριετία, με ελάχιστο είκοσι (20) ώρες κατά έτος.
Μπορεί να υλοποιείται συνδυαστικά με τους κάτωθι τρόπους: 
α)    Παρακολούθηση σεμιναρίων διάρκειας 60 ωρών ανά τριετία με ελάχιστο 20 ώρες κατ΄έτος τα οποία είναι πιστοποιημένα από την Ε.Λ.Τ.Ε. . 

β)   με εισηγήσεις για οποιοδήποτε θέμα από τα ανωτέρω γνωστικά αντικείμενα που αποδεδειγμένα πραγματοποιούνται είτε από το Σ.Ο.Ε.Λ. είτε από τις Ελεγκτικές Εταιρείες, είτε από φορείς και Ινστιτούτα που έχουν τη δυνατότητα χορήγησης επαγγελματικού τίτλου, με μέγιστο 20 ώρες κατ΄ έτος.
        Οι Ελεγκτικές Εταιρείες μπορούν να χρησιμοποιούν για τις προαναφερόμενες εισηγήσεις, είτε εσωτερικούς εισηγητές (Ο.Ε.Λ. και ειδικούς) είτε εξωτερικούς εισηγητές κατά την κρίση τους στα πλαίσια της βέλτιστης δυνατής απόδοσης των εκπαιδευτικών προγραμμάτων 
γ)   με συμμετοχή είτε σε Συμβούλια, Επιτροπές, δημόσιες εκδηλώσεις (Συνέδρια, Ημερίδες κ.λπ) που αποδεδειγμένα πραγματοποιούνται και έχουν αντικείμενο οποιοδήποτε θέμα από τα ανωτέρω γνωστικά αντικείμενα, με μέγιστο 20 ώρες κατ΄έτος. Κάθε μία από τις ανωτέρω κατηγορίες, δεν μπορεί να υπερβαίνει σωρευτικά τις 20 ώρες. 
δ)    με άλλες ειδικές περιπτώσεις (π.χ. συγγραφή επαγγελματικού βιβλίου, αρθρογραφία κ.λπ.) που μπορεί να θεωρηθούν ως επαγγελματική εκπαίδευση κατόπιν έγκρισης του Εποπτικού Συμβουλίου του Σ.Ο.Ε.Λ. και πιστοποίηση με μέγιστο είκοσι ώρες κατ΄ έτος.


Διευκρινίζεται ότι σε περίπτωση που δεν συντρέχουν οι περιπτώσεις α, β, γ και δ,  η συνεχής επαγγελματική εκπαίδευση των Ν.Ε. – Ο.Ε.Λ. πρέπει να πιστοποιείται μόνο με παρακολούθηση σεμιναρίων συνολικής διάρκειας 120 ωρών ανά τριετία με ελάχιστο 20 ώρες κατ΄ έτος. 


Τα στοιχεία που τεκμηριώνουν την ανωτέρω συνεχή εκπαίδευση πρέπει να υποβάλλονται ηλεκτρονικά από τον εκάστοτε ΝΕ-ΟΕΛ ή από τον εντεταλμένο χρήστη της κάθε Ελεγκτικής Εταιρείας, μετά το πέρας του εκάστοτε σεμιναρίου κ.λπ., στην ειδικά διαμορφωμένη ηλεκτρονική βάση μέσω της ιστοσελίδας του Σ.Ο.Ε.Λ.,  με χρήση του προσωπικού κωδικού του κάθε Ν.Ε.-Ο.Ε.Λ. ή του χρήστη, από 11 Ιανουαρίου 2016.

Με τον ίδιο τρόπο θα μπορεί ο καθένας να παρακολουθεί την προσωπική του μερίδα.  

Μετά την κάθε καταχώριση, θα ενημερώνεστε αυτόματα με ηλεκτρονικό μήνυμα για την πορεία της κάθε αίτησης/καταχώρισης (π.χ. ΑΠ, στάδιο επεξεργασίας της αίτησης , έγκριση από την Επιτροπή, κ.λπ).  


Η πρώτη τριετία εφαρμογής του ανωτέρω Προγράμματος αφορά στα έτη 2015, 2016 και 2017. Ειδικά για το έτος 2015 θα πρέπει όλα τα στοιχεία που αφορούν το έτος αυτό να υποβληθούν ηλεκτρονικά μέχρι τις 28 Φεβρουαρίου 2016. 
΄Οσοι Ν.Ε.-Ο.Ε.Λ. έχουν υποβάλλει μέχρι σήμερα τα στοιχεία αυτά, με τα συνημμένα δικαιολογητικά τους, δεν χρειάζεται νέα καταχώριση στη νέα βάση δεδομένων, αυτή θα πραγματοποιηθεί από το Σ.Ο.Ε.Λ. 

Από το Σ.Ο.Ε.Λ. επίσης θα γίνεται και η καταχώριση ωρών που αφορούν στην παρακολούθηση σεμιναρίων που διοργανώνονται από αυτό, των Συμβουλίων του, των Επιτροπών, των Συνεδρίων κα Ημερίδων του, κ.λπ. 

Επίσης σύμφωνα με την υπ΄αριθμ. 001/2015 Κανονιστική Πράξη της Ε.Λ.Τ.Ε., αρμόδια για την επίβλεψη της τήρησης του Προγράμματος είναι η Επιτροπή Συνεχούς Επαγγελματικής Εκπαίδευσης, η οποία είναι αρμόδια για τυχόν θέματα που ενδεχομένως να προκύψουν, πέραν των αναφερομένων στην ανωτέρω Κανονιστική Πράξη.

Αξίζει να σημειωθεί ότι σε περιπτώσεις που διαπιστώνεται από την Ε.Λ.Τ.Ε. ότι οι Νόμιμοι Ελεγκτές – Ορκωτοί Ελεγκτές Λογιστές δεν τηρούν τις ελάχιστες ώρες συνεχούς επαγγελματικής εκπαίδευσης, επιβάλλονται οι κυρώσεις του άρθρου 6 του Ν. 3148/2003, όπως ισχύει.          
Ο ΠΡΟΕΔΡΟΣ

ΤΗΣ ΕΠΙΤΡΟΠΗΣ ΣΥΝΕΧΟΥΣ ΕΚΠΑΙΔΕΥΣΗΣ

ΝΟΜΙΜΩΝ ΕΛΕΓΚΤΩΝ – ΟΡΚΩΤΩΝ ΕΛΕΓΚΤΩΝ ΛΟΓΙΣΤΩΝ

ΧΑΡΙΛΑΟΣ Π. ΑΛΑΜΑΝΟΣ

Ορκωτός Ελεγκτής Λογιστής

Κοινοποίηση:
· Διοικητικό Συμβούλιο της  Ε.Λ.Τ.Ε.

· Εποπτικό Συμβούλιο Σ.Ο.Ε.Λ.

· Διοικητικό Συμβούλιο του Ι.Ε.Σ.Ο.Ε.Λ.

· Επιστημονικό Συμβούλιο Σ.Ο.Ε.Λ.

· Επιτροπή Απαλλαγών

· Εξεταστική Επιτροπή 
· Επιτροπή Συμβουλευτικής Υποστήριξης των Ο.Ε.Λ.

· Επιτροπή Διεθνών Σχέσεων Σ.Ο.Ε.Λ.

· Ποιοτικός Έλεγχος Σ.Ο.Ε.Λ.

· Επιτροπή Εποπτείας των Λογαριασμών Σ.Ο.Ε.Λ.

Εσωτερική διανομή:

( Υπηρεσίες
Σ.Ο.Ε.Λ.

